અનામત પ્રથાનો લાભ માત્ર ૨૦થી ૨૫ % લોકોને જ મળ્યો છે એટલે જેમણે અનામતનો લાભ લીધો હોય તે અન્ય સમાજોને માટે અનામતના લાભને ત્યાગે અને અન્ય સમાજોને પણ અનામતનો લાભ મળવો જોઈએ, એવા પ્રબોધન સાથે કેન્દ્રના રાજ્યમંત્રી હરિભાઈ પરથીભાઇ ચૌધરી પોતાના સમાજના જ રવિવારી સમારંભમાં ઘણાને આંચકો આપ્યો. આગામી લોકસભા ચૂંટણી હજુ પોતે બનાસકાંઠા બેઠક પરથી લડવાની જાહેરાત કર્યા પછી પણ એ પોતાના પગ પર કુહાડો મારવાનું કામ કેમ કરી રહ્યા છે, એ અગમ્ય છે. એકબાજુ, મોદી સરકારના આ ગુજરાતી પ્રધાન અનામતનો અન્યો કાજે ત્યાગ કરવાની ફોર્મ્યુલા રજૂ કરે છે.રાજ્યમંત્રી ઉવાચ: “અનામતનો એકવાર જેમણે લાભ લીધો છે તેમણે બીજીવાર લાભ ના લેવો જોઈએ.અનામતનો લાભ દરેક સમાજને મળવો જોઈએ.” મંત્રીમંડળની સામૂહિક જવાબદારી હોય છે એટલે કે રાજ્યમંત્રી જે વદ્યા એ વડાપ્રધાન મોદીની સરકારની ભૂમિકા લેખાય ! બીજી બાજુ, મોદી સરકારના બીજા રાજ્યમંત્રી રામદાસ આઠવલે બંધારણ બદલીને આર્થિક રીતે પછાત એવા સવર્ણોને કે ઉજળિયાતોને ૨૫ % અનામતનો લાભ આપવા ઉપકાર કરવા તત્પર છે. ચૌધરી અનુસૂચિત જાતિ (એસસી) અને અનુસૂચિત જનજાતિ (એસટી) સાથે જ સામાજિક અને શૈક્ષણિક રીતે પછાતો( ઓબીસી) માટેની અનામતનો લાભ મેળવનારી કોમોને ઉપદેશ કરી રહ્યા હતા કે કેમ એનો ફોડ પાડ્યો નથી. બોલવામાં સંયમ રાખવાને બદલે વાણીવિલાસ પછી મેં આવું કહ્યું નહોતું એવી સ્પષ્ટતા કરવાની પરંપરા કમસેકમ આવા જવાબદાર રાજ્યમંત્રીના કિસ્સામાં પાછળથી નહીં જ જળવાય. દેશમાં અનામત હટાઓ ઝુંબેશનું નેતૃત્વ કરવાના અભરખા એમને જાગ્યા હોય તો જુદી વાત છે.